送張匠監以秘閣知贛州
作者：魏了翁
朝代：宋

paragraphs: 西南間氣忠獻公，一生心事天與通。
才高志廣無處著，獨倚衡疑望關洛。
九州風露方漫漫，卷回殘夢歸餘干。
惟將一念遺孫子，長與世間立人紀。
宣公端明今在無，我生不識慚非夫。
寧知中歲遇行甫，歷歷典刑猶父祖。
試從微處覘經綸，中邊玉潔無纖塵。
大河滔滔恣羣飲，逡巡獨惜障泥錦。
曉庭戒仗喑無聲，掣纓振鬣時時鳴。
京師邸吏自相語，張公立朝我良苦。
不知書疏何所言，每一論奏人爭傳。
好名之人能遜國，而於豆羹見詞色。
反覆耐看不可瑕，此事無素能然邪。
我從同朝一千日，見公造次皆是物。
寄聲爲賀贛州民，朝廷爲汝輟爭臣。
却須更問蕭太傅，中朝外郡誰當慮。